Ramaphosa tot Sondag by G7-beraad in Cornwall | Netwerk24
10 Junie 2021 19:29
Pres. Cyril Ramaphosa sal van Vrydag af 'n beraad bywoon wat deur die leiers van die G7-lande gehou word.
Die presidensie het Donderdag in 'n verklaring gesê Ramaphosa sal tot Sondag die beraad, wat in Cornwall in Brittanje aangebied word, bywoon.
Die G7 is sewe van die grootste sogenaamde gevorderde ekonomieë ter wêreld. Die lande is Kanada, Frankryk, Duitsland, Italië, Japan, die Verenigde Koninkryk en die Verenigde State.
Ramaphosa is by die beraad op uitnodiging van die Britse premier, Boris Johnson.
"Die beraad bring leiers byeen om te praat oor pogings om die Covid-19-pandemie te beëindig en 'n groener en welvarender toekoms vir almal te skep," lui die verklaring.
Ramaphosa is uitgenooi om erkenning te gee aan die leiersrol wat Suid-Afrika op die vasteland en wêreldwyd in die stryd teen die pandemie speel, insluitend die regverdige verspreiding van entstowwe.
Volgens die presidensie sal Ramaphosa aan drie werksessies deelneem, naamlik gesondheid, oop samelewings en ekonomieë, asook klimaat en natuur.
Ramaphosa word van dr. Naledi Pandor, minister van internasionale betrekkinge en samewerking, vergesel.